Onnie skuldig aan rassisme, haatspraakDie Menseregtekommissie (MRK) het ŉ onderwyser van die Wilgehof Primêre Skool in Bloemfontein in die Vrystaat aan rassisme en haatspraak skuldig bevind. Die MRK het met ŉ ondersoek teen die onderwyser begin nadat ŉ ouer van een van die leerders ŉ klag van rassisme aanhangig gemaak het. Die onderwyser is daarvan beskuldig dat hy kinders in die skool k*****s genoem het, die ou Suid-Afrikaanse vlag en ŉ foto van Julius Malema, voormalige ANC-jeugligaleier, langs ŉ foto van ŉ aap teen een van die klaskamers se mure vasgesit het. Die kommissie sê in sy uitspraak dat meeste leerlinge by die skool bevestig het dat die onderwyser rassisties teenoor leerlinge is en ook lyfstraf toepas. “Die onderwyser sal met ŉ spieël in die klas rondloop en dan voor ŉ swart kind se gesig hou en vra ‘wat sien jy?’ en wanneer die swart kind sê ‘ek weet nie meneer’ sal die onderwyser sê ‘bobbejaan…jy sien ŉ bobbejaan,” het die kommissie bevind. Die kommissie sê die onderwyser is daaraan skuldig bevind dat hy die kinders se reg op gelykheid en menswaardigheid geskend het. Die kommissie sê verder dat lyfstraf ŉ oortreding van die Skolewet en grondwet is. Volgens die kommissie het die onderwyser ook die leerlinge aan ŉ skadelike leeromgewing blootgestel. Die kommissie stel voor dat daar teen die onderwyser opgetree word en dat die optrede van die skoolhoof ondersoek word. Die kommissie het die departement van onderwys in die Vrystaat ŉ jaar kans gegee om die voorkoms van rassisme in openbare skole te ondersoek. Die onderwyser het 45 dae om teen die MRK se bevinding te appelleer.